1Saudara-saudara, sitongenna dé’ uwulléi mabbicara sibawa Saudara pada-pada tau iya mappunnaiyé Rohna Allataala. Banna uwulléi mabbicara sibawa iko pada-pada tau iya tuwoé mupa situru cinna mallinona; pada-pada tau iya ana’loloé mupa ri laleng atepperenna lao ri Kristus.
2Riyolo banna uwulléi mpérékko nanré ana’lolo, tenniya nanré tau battowa; saba’ dé’pa nagenne awatangemmu untu’ iyaro. Iyakiya muwi makkekkuwangngé dé’topa namawatang untu’ iyaro,
3nasaba tuwo mupo situru sipa’-sipa’mu secara tolino. Saba’ rékko mangémpuru mupo sibawa mallaga séddié sibawa laingngé, dé’ga na iyaro mappaitangngi makkedaé tuwo mupo situru sipa’-sipa’ tolinoé, pada-pada sining tau iya dé’é naissengngi Allataala?
4Rékko engka makkeda, "Idi maccowéki ri Paulus," na laingngé makkeda, "Idi maccowéki ri Apolos," dé’ga iyaro nappaitangngi makkedaé Saudara makkéampéi pada-pada sining tolinoé?
5Niga sitongenna iyaro Apolos? Sibawa niga Paulus? Bannaki pattumani-pattumaninna Allataala, iya pimpingngékko untu’ mateppe’ lao ri Kristus. Bannaki pajoppai jama-jamang iya nawéréngngékki Puwangngé lao ri idi tungke’-tungke’.
6Iyya mattaneng na Apolos boloi, iyakiya Aléna muto Allataala iya mébbuéngngi tanet-tanenna tuwo.
7Jaji iya pentingngé iyanaritu Allataala, saba’ Aléna ritu patuwoi. Iya mattanengngé sibawa iya mabboloé dé’ napenting;
8pada-padai iyanaritu iya duwa. Tungke’-tungke’ tarimai matu saro situru turuppuse’na.
9Idi iyanaritu sining tau iya sibawaé majjama untu’ Allataala; na iko pada-padai dare’na Allataala. Saudara-saudara iyanaritu pada-pada towi bolana Allataala.
10Nasibawang amaccang iya nabbéréyangngé Allataala, iyya selaku panré bola pura pasangngi pandaménna untu’ iyaro bolaé, na tau laingngé patettongngi bolaé ri yasé’na pandaméngngéro. Tungke’-tungke’ tau harusu’ pénessaiwi madécéd-décéng pékkugiwi patettongngi ri yasé’na iyaro pandaméngngé.
11Saba’ aléna muto Allataala pura taroi Yésus Kristus selaku alé-aléna pandaméng untu’ iyaro bolaé; dé’ gaga pandaméng laingngé.
12Engka mappatettong ri yasé’na pandaméngngéro sibawa makkégunang ulaweng, engka makkégunang péra’, engka makkégunang batu paramata, engkato makkégunang aju, wella rakko iyaré’ga daramé.
13Jama-jamanna tungke’ tau paitai matu matti ri wettu poléna Kristus paimeng. Saba’ iyaro Essoé apié matu mébbui jama-jamanna tungke’ tau paitai. Apié muto mojiwi sibawa pattentui matu agellorenna jama-jamangngéro.
14Rékko bola iya napatettongngé tauwé ri yasé’na pandaméngngéro tahangngi nanré api, iyaro tauwé natarimai matu hadiyana.
15Iyakiya rékko nanréi api jama-jamanna tauwé, rogiwi matu; salama’ mutowi matu aléna, iyakiya pada-padai tau iya leppe’é molai apié.
16Muwissegga Saudara makkedaé iko iyanaritu Bolana Allataala? Sibawa Rohna Allataala monro ri alému?
17Rékko engka tau solangiwi Bolana Allataala, iyaro tauwé nasolangi towi Allataala. Nasaba Bolana Allataala iyanaritu banna untu’ Allataala bawang, na ikona iyanaritu iyaro bolaé.
18Aja’ muwi séddi tau belléi aléna. Rékko engka tau ri yelle’mu masengngi aléna mapanré manuru’ ukkuranna linoéwé, iyaro tauwé harusu’i madonggo, kuwammengngi natonget-tongeng mancaji mapanré.
19Saba’ iya nangga’é mapanré linoéwé iyanaritu madonggoi ri pakkitanna Allataala. Ri laleng Kitta’é tarokii, "Allataala jebba’i sining tau mapanré ri laleng amaccang aléna mennang."
20Engkato taroki makkuwaé, "Naissengngi Puwangngé makkedaé nawa-nawanna sining tau mapanré iyanaritu nawa-nawa iya dé’é nakkéguna."
21Rimakkuwannanaro, aja’ naséddié tau makka-akkai tolinoé, saba’ sininna séuwa-séuwaé pura riyabbéréyanni mancaji appunnangemmu:
22Paulus, Apolos, Pétrus, linoéwé, atuwongngé sibawa amaténgngé, iyaé wettué iyaré’ga wettu mangoloé, iya manennaro iyanaritu appunnangemmu.
23Na iko iyanaritu appunnangennai Kristus, na Kristus appunnangennai Allataala.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn